DEĊIŻJONI TAL-KUMMISSJONI
tal-31 ta' Lulju 2008
li temenda l-Anness II tad-Deċiżjoni tal-Kunsill 79/542/KEE rigward l-entrati għall-Arġentina, il-Brażil u l-Paragwaj fil-lista ta’ pajjiżi terzi u partijiet tagħhom li minnhom huma awtorizzati l-importazzjonijiet ta' ċertu laħam frisk lejn il-Komunità
(notifikata taħt id-dokument numru C(2008) 3992)
(Test b’relevanza għaż-ŻEE)
(2008/642/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 2002/99/KE tas-16 ta' Diċembru 2002 li tistabbilixxi r-regoli sanitarji għall-annimali li jiddeterminaw il-produzzjoni, l-ipproċessar, id-distribuzzjoni u l-introduzzjoni ta’ prodotti li joriġinaw mill-annimali u li huma għall-konsum mill-bniedem (1), u b'mod partikolari l-frażi ta' introduzzjoni tal-Artikolu 8, l-ewwel subparagrafu tal-punt (1) tal-Artikolu 8 u l-punt (4) tal-Artikolu 8 tagħha,
Billi:
(1)
Parti 1 ta' l-Anness II tad-Deċiżjoni tal-Kunsill 79/542/KEE tal-21 ta' Diċembru 1976, li tfassal lista ta' pajjiżi terzi jew partijiet minn pajjiżi terzi, u li tistabbilixxi kundizzjonijiet ta' ċertifikazzjoni tas-saħħa pubblika u veterinarja għall-importazzjoni fil-Komunità ta' ċerti annimali ħajjin u l-laħam frisk tagħhom (2), tistabbilixxi lista ta' pajjiżi terzi u partijiet tagħhom li minnhom l-Istati Membri huma awtorizzati li jimportaw il-laħam frisk ta' ċerti annimali.
(2)
L-Arġentina hija mniżżla f’Parti 1 tal-Anness II tad-Deċiżjoni 79/542/KEE, u tqassmet f’territorji differenti primarjament skond l-istatus tas-saħħa ta’ l-annimali tagħhom. It-territorju Arġentin tal-Patagonia, fin-Nofsinhar tat-42 parallel, huwa rikonoxxut li huwa ħieles mill-marda tal-ilsien u d-dwiefer mingħajr tilqim. L-importazzjonijiet lejn il-Komunità ta’ laħam frisk bl-għadma minn ċerti annimali huma awtorizzati minn dak it-territorju. It-territorji l-oħra ta’ l-Arġentina huma rikonoxxuti li huma ħielsa mill-marda ta’ l-ilsien u d-dwiefer bit-tilqim u huma biss l-importazzjonijiet tal-laħam frisk, dissussat u mmaturat, minn dawk it-territorji lejn il-Komunità li huma awtorizzati.
(3)
Fl-2007, territorju Arġentin fit-Tramuntana tat-42 parallel li jikkorrispondi għal partijiet mill-provinċji ta’ Neuquén u Rio Negro kien rikonoxxut li huwa ħieles mill-marda tal-ilsien u d-dwiefer mingħajr tilqim mill-Organizzazzjoni Dinjija għas-Saħħa tal-Annimali (l-OIE).
(4)
B’segwitu għal dak li ġie rikonoxxut, l-Arġentina talbet li l-importazzjonijiet lejn il-Komunità ta’ laħam frisk bl-għadma minn dak it-territorju huwa awtorizzat. Fi Frar 2008, saret spezzjoni mill-Komunità fl-Arġentina biex tiġi vverifikata s-sitwazzjoni fuq il-post. Minħabba li r-riżultat ta’ dik il-missjoni kien favorevoli, huwa xieraq li jiġu awtorizzati importazzjonijiet lejn il-Komunità ta’ laħam frisk bl-għadma minn ċerti annimali minn dak it-territorju.
(5)
Saru bosta spezzjonijiet mill-Komunità fil-Brażil, inkluż fl-Istati ta’ Paraná u ta’ São Paulo. B’riżultat ta’ dawk l-ispezzjonijiet, id-Deċiżjoni 79/542/KEE, kif emendata bid-Deċiżjoni 2008/61/KE, tistipula miżuri tal-importazzjoni li jsaħħu l-kontroll u s-sorveljanza tal-irziezet li minnhom jinħarġu l-annimali eliġibbli għall-esportazzjoni lejn il-Komunità sabiex tawtorizza l-importazzjonijiet ta’ laħam tal-bovini frisk, dissussat u mmaturat, biss minn annimali ġejjin minn irziezet approvati speċifikament, li jinsabu fi Stati li huma rikonnoxuti li huma ħielsa mill-marda tal-ilsien u d-dwiefer sew jekk bit-tilqim u sew jekk mingħajru.
(6)
F’Mejju 2008, l-istatus ta’ ħelsien mill-marda tal-ilsien u d-dwiefer bit-tilqim kien reġa’ ngħata mill-OIE lil xi Stati Brażiljani, bħall-Paraná and São Paulo.
(7)
Meta wieħed iqis l-istatus ta’ ħelsien mill-marda tal-ilsien u d-dwiefer ta’ dawk l-Istati, u meta wieħed iqis ir-riżultati tal-ispezzjonijiet li saru fil-Brażil, dawn l-Istati għandhom jerġgħu jiġu inklużi fil-lista ta’ territorji li minnhom huma awtorizzati l-importazzjonijiet lejn il-Komunità ta’ laħam tal-bovini frisk, dissussat u mmaturat, skond il-kundizzjonijiet uniformi li huma applikabbli għall-Istati Brażiljani l-oħra li huma ħielsa mill-marda tal-ilsien u d-dwiefer bit-tilqim u li attwalment huma awtorizzati għal importazzjonijiet simili lejn il-Komunità.
(8)
Fl-2007, il-Paragwaj kien rikonoxxut mill-OIE li huwa ħelsien mill-marda tal-ilsien u d-dwiefer bit-tilqim bl-eċċezzjoni ta’ żona b’livell għoli ta’ sorveljanza tul il-fruntieri esterni tiegħu. F’April 2008, saret spezzjoni mill-Komunità fil-Paragwaj biex tiġi vverifikata s-sitwazzjoni fuq il-post.
(9)
Ir-riżultat favorevoli ta’ dik l-ispezzjoni jissuġġerixxi li huwa xieraq li jiġu awtorizzati importazzjonijiet lejn il-Komunità ta’ laħam tal-bovini frisk, dissussat u mmaturat, mit-territorju tal-Paragwaj li huwa rikonoxxut li huwa ħieles mill-marda ta' l-ilsien u d-dwiefer bit-tilqim.
(10)
Id-Deċiżjoni 79/542/KEE għandha għalhekk tkun emendata skon dan.
(11)
Il-miżuri stipulati f'din id-Deċiżjoni huma skond l-opinjoni tal-Kumitat Permanenti għall-Katina Alimentari u s-Saħħa tal-Annimali,
ADOTTAT DIN ID-DEĊIŻJONI:
Artikolu 1
Parti 1 tal-Anness II tad-Deċiżjoni 79/542/KEE tinbidel bit-test fl-Anness ta’ din id-Deċiżjoni.
Artikolu 2
Din id-Deċiżjoni għandha tapplika mill-1 ta' Awwissu 2008.
Artikolu 3
Din id-Deċiżjoni hija indirizzata lill-Istati Membri.
Magħmula fi Brussell, 31 ta’ Lulju 2008.